VSL Sklep Cst 299/2023
Sodna praksa višjih sodišč, 2023-10-24

Andreja Strmčnik Izak (preds.), Irena Dovnik (poroč.), mag. Polona Mlakar Adam

postopek osebnega stečaja - pravica do pritožbe - procesna legitimacija za vložitev pritožbe - pravica do pritožbe stečajnega upravitelja - nedovoljena pritožba - zavrženje pritožbe kot nedovoljene

Upravitelju je po ZFPPIPP dana pravica do pritožbe le tedaj, kadar gre za odločitev sodišča, ki zadeva njega osebno in posega v njegove pravice ter njegov pravni položaj.

1. Z izpodbijanim sklepom je sodišče prve stopnje zavrnilo predlog za izdajo sklepa o izročitvi nepremičnine z ID znakom: 000 kupcu (p.d. 76).

2. Zoper sklep se je pritožil upravitelj in višjemu sodišču (smiselno) predlagal, da izpodbijani sklep spremeni tako, da predlogu za izdajo sklepa o izročitvi nepremičnine ID znakom: 000 ugodi in izda sklep o izročitvi navedene nepremičnine kupcu A. A. za ceno 25.000,00 EUR, podrejeno pa je predlagal, naj sodišče pred odločitvijo ločitveno upnico zaprosi za mnenje glede sklenitve prodajne pogodbe za 25.000,00 EUR.

3. Upnica B. AG, Švica, je navedbam v pritožbi nasprotovala ter pojasnila razloge, zaradi katerih upraviteljeva pritožba ni utemeljena. Predlagala je, da višje sodišče pritožbo zavrne ter potrdi izpodbijani sklep.

5. Pritožba je nedovoljena, če jo je vložila oseba, ki te pravice nima (četrti odstavek 343. člena ZPP v zvezi s prvim odstavkom 121. člena Zakona o finančnem poslovanju, postopkih zaradi insolventnosti in prisilnem prenehanju - ZFPPIPP). Ta v drugem odstavku 126. člena, ki ureja procesno legitimacijo za vložitev pritožbe določa, da ima upravitelj procesno legitimacijo za pritožbo le proti tistim sklepom, za katere tako predpiše zakon.

6. Upravitelj se je pritožil zoper sklep, s katerim je sodišče prve stopnje zavrnilo njegov predlog za izdajo soglasja o izročitvi nepremičnine ID znakom: 000 kupcu. Upravitelju je po ZFPPIPP dana pravica do pritožbe le tedaj, kadar gre za odločitev sodišča, ki zadeva njega osebno in posega v njegove pravice ter njegov pravni položaj. Izrecno mu daje pravico do pritožbe zoper sklepe o nagradi (deveti odstavek 104. člena ZFPPIPP) in o njegovih stroških (tretji odstavek 105. člena ZFPPIPP), ter zoper sklepe o njegovi razrešitvi (šesti odstavek 119. člena ZFPPIPP).

7. Ker torej stečajni upravitelj, ki ni stranka postopka in ima pravico do udeležbe v postopku le v takšnem obsegu, kot mu jo podeljuje ZFPPIPP (le-ta pa upravitelju pravice do vložitve pritožbe proti obravnavanemu sklepu ne daje), je pritožba stečajnega upravitelja nedopustna (prim. sklep VSL Cst 410/2021).

8. Ker nedovoljene pritožbe ni zavrglo že sodišče prve stopnje (prvi odstavek 128. člena ZFPPIPP), jo je moralo zavreči višje sodišče (četrti odstavek 128. člena ZFPPIPP v zvezi s prvim odstavkom 346. člena ZPP in prvim odstavkom 121. člena ZFPPIPP).

Ta pisni odpravek se ujema z elektronskim izvirnikom sklepa.

Zakon o pravdnem postopku (1999) - ZPP  - člen 343, 343/4

Zakon o finančnem poslovanju, postopkih zaradi insolventnosti in prisilnem prenehanju (2007) - ZFPPIPP  - člen 126, 126/2, 128, 128/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.